**Гульнявая праграма “Свята бульбы”**

**для дзяцей малодшага школьнага ўзросту**

*Аўтар-складальнік:*

*Бярозка Вольга Іванаўна, культарганізатар*

***Мэта****:* развіццё цікавасці дзяцей да культурнай спадчыны свайго народа сродкамі народных беларускіх гульняў.

***Задачы:***

выклікаць у дзяцей станоўчыя эмоцыі і жаданне аб’яднання для дасягнення адзінай мэты;

пашыраць агульны кругагляд дзяцей аб беларускай народнай спадчыне, традыцыйным побыце;

фарміраваць і развіваць культуру зносін паміж дзяцьмі;

спрыяць выхаванню ў дзяцей пачуцця прыналежнасці да беларускага этнасу.

*Мал.10. Гульня захапляе дзяцей*

***Абсталяванне:*** саматканыя абрусы, нацыянальныя стравы з бульбы, 2 гліняных гаршчочка, 2 рушніка, 2 кошыка з бульбай, 2 павязкі на вочы, вараная бульба, морква, буракі, капуста, яблыкі.

***Папярэдняя падрыхтоўка***: удзельнікам прапануецца падрыхтаваць стравы з бульбы: бабку, дранікі і іншыя стравы беларускай кухні.

*(Гучыць фанаграма песні «Чаму ж мне не пець»)*

*На фоне беларускай народнай музыкі гучаць словы*

Міласці просім кожнага да нас у госці!  
Заходзьце, госці дарагія, калі ласка, заходзьце хутчэй!  
Папрацаваўшы — адпачыць*.*

*(Гучыць беларуская народная мелодыя. Выходзіць вядучая)*

***Вядучая*:** Добры дзень, дарагія сябры, вельмі рада з вамі сустрэцца! Здалёк пачула ваш вясёлы смех і мне адразу захацелася з вамі пазнаёміцца! Мяне клічуць цёткай Весялінай. Хачу запрасіць вас на “Свята бульбы”. Разам мы пазнаёмімся з рэцэптамі страў з бульбы і ўспомнім гульні, якія вельмі падабаліся нашым бабулям і дзядулям. Яны цяжка працавалі, але на святы і ў нядзелю, яны збіраліся ўсе разам каб павесяліцца, патанцаваць, пагуляць і пажартаваць.

А пакуль, я запрашаю артыстак, якія адкрыюць наша свята песняй пра бульбу. Для вас спяваюць навучэнцы нашага Цэнтра творчасці вакальная група "Квінта".

*(Гучыць песня «Бульба-гэта клас!» у выкананні групы “Квінта”)*

***Вядучая:***  Дарагія дзеці, шаноўныя госці! А ці ведаеце вы, што лічыцца другім хлебам у Беларусі? *(адказы гасцей)* Так, правільна, гэта бульба. **Назва «бульбашы» устойліва замацавалася за беларусамі, якія любяць бульбу і шырока выкарыстоўваюць яе ў сваім штодзённым меню.** Бульбу вырошчваюць і спажываюць ва ўсёй Еўропе, але самая смачная расце ў нас, на Беларусі. Нездарма беларусаў называюць “бульбашамі”. **У многіх рэгіёнах нашай краіны праводзяцца Бульба-фэсты ў знак прызнання бульбы нацыянальным прадуктам, які стаў – не пабаімся гэтага слова – адным з сімвалаў беларускага менталітэту. Вось таму** сёння ў нас незвычайная падзея – Свята бульбы.

О, бульба! Мы цябе ўслаўляем, свой стол без бульбы не ўяўляем!

Ты, бульба, хлеб другі ў нас.

Спажыўных рэчываў запас.

У нашай краіне бульба з’явілася каля двухсот гадоў назад. Лічыцца, што яе прывёз з амерыканскага вострава Раанак знакаміты англійскі адмірал (у мінулым не менш знакаміты пірат) Фрэнсіс Дрэйк. Але ў Еўропе не адразу зразумелі, што галоўнае ў бульбе — клубні. Адзін англійскі багач вырашыў пачаставаць сяброў заморскім дзівам са свайго саду. Садоўнік сабраў з кустоў зялёныя шарыкі, што павісаюць на сцяблінах пасля таго, як бульба адцвітае. Гэтыя горкія, непрыгодныя для ежы плады на сярэбраным блюдзе падалі гасцям. Нехта, пакаштаваўшы пачастунак, папярхнуўся, у некага перакасіла твар, нехта выбег з-за стала... Бо елі госці бульбу не з таго канца.

Дарэчы, адзін час бульбу называлі «землянымі яблыкамі», ці проста «землянымі пладамі».

Сёння бульба практычна не знікае са стала беларусаў ва ўсе поры года. Яе вараць і тушаць, пякуць і запякаюць, фаршыруюць і начыняюць. З яе гатуюць супы, салаты, піражкі, хрушчы і яшчэ шмат чаго смачнага.

*І зноў для вас спявае вакальная група "Квінта"*

*(Гучыць песня “Бульба ўчора”)*

***Вядучая*:** Бульба лічыцца нацыянальнай культурай Беларусі, з яе гатуюць каля 100 страў, робяць крухмал, патаку, сухое пюрэ, чыпсы і клёцкі. Паважаныя госці сённяшняга свята! Зараз я прапаную вам назваць рэцэпты, якія можна прыгатаваць з бульбы…

*(Вядучая праводзіць з гасцямі аўкцыён "Рэцэпты з бульбы": удзельнікі па чарзе называюць рэцэпты страў і атрымліваюць жэтоны. Пасля аўкцыёна тыя, хто набярэ больш жэтонаў, атрымліваюць прызы)*

***Вядучая:*** Малайцы, прыемна пазначыць, што ведаеце шмат рэцэптаў беларускай кухні.

## Я ўпэўнена, якіх толькі кісялёў не гатуюць нашы мамы і бабулі дома! А ці ведаеце вы, што без крухмалу кісель не зварыш? На сённяшнім стале вы таксама можаце пачаставацца кісялём, прыгатаваным на ягадным сіропе.

***Вядучая:*** А зараз я запрашаю вас прыняць удзел у гульне “Гарачыя збанкі”.

(*З гасцей выбіраецца дзве каманды. На крэселках стаяць збанкі, вісяць анучкі (ручнікі). Узяўшы анучкай збанок са стравай патрэбна аднесці яго на крэселку насупраць каманды, што стаіць на адлегласці. Прыбегшы з анучкай, гулец перадае яе наступнаму гульцу з каманды, які з анучкай бяжыць за збанкамі і прыносіць яго назад. Перамагае тая каманда, якая раней скончыць гульню, падводзяцца вынікі, пераможцы атрымліваюць прызы)*

***Вядучая:***

Урадзіла бульба на маім полі,  
Гэтакай добрай бульбы  
Не было ніколі.  
Мы яе капаем,  
У бурты складаем,  
Сёстрам, мамкам, бабкам  
Мы дапамагаем.  
А ці ведаеце вы, калі садзяць бульбу? (*адказы гасцей)*

***Вядучая:*** А калі яе збіраюць? (*адказы гасцей)*

***Вядучая:*** Правільна, бульбу спачатку трэба пасадзіць вясной, потым сабраць восенню ўраджай. Малайцы, дзеці, бачу, што вы ўмееце ўважліва слухаць, а самае галоўнае, весела гуляць. А зараз я запрашаю вас на наступную гульню. І называецца яна “Бульба”.

(*Дзеці дзеляцца на дзве каманды, насупраць кожнай каманды рассыпана бульба. Яе колькасць адпавядае колькасці гульцоў. Па камандзе вядучай гульцы з завязанымі вачыма павінны знайсці адну бульбіну, пакласці яе ў кошык і прыбегчы да каманды, перадаць кошык з бульбай наступнаму гульцу. Гульня заканчваецца тады, калі адна з каманд хутчэй збярэ ў кошык усю бульбачку, пераможцы атрымліваюць прызы)*

***Вядучая:*** На выгляд бульба не прывабная: чорная, брудная, маркая. I толькі тады, калі ты яе вымыеш, пасоліш, зварыш у чыгунку і высыплеш на абрус, толькі тады адчуеш, колькі яна ўвабрала ў сябе сонца, вільгаці, водару лета і сокаў зямлі.  А цяпер паслухайце, калі ласка, паважаныя госці, некаторыя карысныя парады, якія дапамогуць прыгатаваць бульбу:

* + каб бульба, звараная ў лупінах, лягчэй ачышчалася, патрэбна адразу пасля варкі абліць яе халоднай вадой;
  + каб смажаная бульба была хрумстай, саліць яе патрэбна ў канцы прыгатавання;
  + бульбу лепш варыць у лупінах, у ёй больш захоўваецца вітамінаў;
  + у варанай бульбе наогул захоўваецца больш вітамінаў, чым у смажанай;
  + смажаная бульба горш пераварваецца страўнікам;
  + менш губляецца вітамін С, калі варыць бульбу на пары;
  + каб ачышчаная бульба зварылася хутчэй і стала рассыпчатай, яе патрэбна трымаць пад струменем вельмі халоднай вады;
  + каб цёртая бульба для аладак не пацямнела, трэба наліць у яе крыху гарачага малака, ці дабавіць пацёртую сырую цыбуліну;
  + вараная бульба будзе смачнейшай, калі дабавіць у ваду 2-3 долькі часнаку, лаўровы ліст ці крыху кропу.

Карыстайцеся, калі ласка!

***Вядучая:*** Восень – час нараджэння даспелай бульбы. Адкажыце, з чым вы любіце яе есці? *(адказы гасцей)*

***Вядучая:*** А зараз праверым, ці ўсе адгадаюць смак бульбы сярод другой гародніны. Я запрашаю трох удзельнікаў для наступнай гульні.

*(Гульня “Адгадай, што з’еў”. Вядучая* *вызывае 3-5 дзяцей, завязвае ім вочы і аднаму дае паспрабаваць вараную бульбу, другому – моркву, астатнім –бурачок, капусту, яблык. Дзеці адгадваюць, што яны з’елі, пераможцы атрымліваюць прызы).*

***Вядучая****:* Бульбу не толькі ядуць, пра яе яшчэ і спяваюць. Я прапаную вам зрабіць музычную хвілінку і запрашаю юных артыстаў вакальнай групы "Квінта" з беларускай народнай песняй "Бульба" *(гучыць песня «Бульба»)*

***Вядучая:***  Скажыце, калі ласка, якую гародніну вы ведаеце, акрамя бульбы? *( адказы гасцей)* Пра бульбу і другую гародніну ў мяне ёсць загадкі, вось паспрабуйце разгадаць:

***Загадкі***

1. Стаіць дуб, а пад дубам дзеці. (куст бульбы)  
2. Не крот, а капае, лап не мае, а сеянае з зямлі выкідае. (бульбакапалка)  
3. Вясна яе хавае, лета — ажыўляе, восень — дастае, зіма — падае. (бульба)  
4. З вусамі, а не стары,

Зайздросныя вочы.

За што-небудзь на двары

Учапіцца хоча.

Хопіць хітрасці на трох

Ну на тое ж ён… (гарох)

5. Тупаюць па градках

Дзіўныя загадкі.

Моцныя, зялёныя,

У бочцы салёныя. (агуркі)

***Вядучая:*** Беларусы любяць пагуляць і смачна паесці, але славіцца наш народ і сваёй гасціннасцю. Толькі госць на парог – пачастунак на стол, і паспрабуй тут штосьці не паспытаць – гаспадыня пакрыўдзіцца. Паважаныя госці! Я запрашаю вас да нашага стала, частуйцеся калі ласка! *(Госці частуюцца)*

***Вядучая*:** Мы верым і спадзяёмся, што нашы звычаі не знікнуць.  Няхай  жа  традыцыі  нашы  жывуць  і  ў  песнях,  і  ў  святах,  і  ў  кухні.

Дзякуем за ўвагу!

***Літаратура і інфармацыйныя рэсурсы***

1. Арлова, Г. П. Беларуская народная педагогіка / Г. П. Арлова. – Мінск : Асвета, 2001 — 156 с.

2. Ярмакова, З. І., Шабека, В. М. Беларускія гульні ў дзіцячым садзе / З. І. Ярмакова, В. М. Шабека. − Мінск : Асвета, 1998 — 56 с.

3. Беларускія народныя гульні, якія развіваюць фізічныя здольнасці дзяцей [Электронны рэсурс]. — Рэжым доступу: <https://osip-dcrr.schools.by/pages/belaruskija-narodnyja-gulni-razvivajuchyja-fizichnyja-zdolnastsi-dzjatsej>. − Дата доступа: 25.10.2020.